Hugleikur sýnir nú nýtt leikrit eftir Sigríði Láru Sigurjónsdóttur ( sem samdi hinn minnisstæða sjónleik Unga menn á uppleið um árið ) í húsnæði sínu við Eyjarslóð . Verkið heitir Helgi dauðans og lýsir viðburðaríkri helgi , frá föstudagskvöldi til sunnudags , í lífi hóps háskólanema . Unga fólkið virðist vera að mynda sig til að taka Hugleik yfir því síðasta sýning leikfélagsins fjallaði um popphljómsveitir eins og menn muna og var að mestu leikin af nýliðum . En leikstjórar Helgar dauðans eru vanir menn , Rúnar Lund og Sigurður H. Pálsson . Dagný ( Sigríður Bára Steinþórsdóttir ) og tvíburarnir Ninna ( Þuríður Blær Jóhannsdóttir ) og Birtingur ( Stefán Geir Jónsson ) búa saman í íbúð ömmu tvíburanna . Þau eru öll í háskólanámi sem þau stunda þó misvel eins og gengur . Einkum á Birtingur bágt með að mæta í tíma á hverjum degi því það er svo ansi tímafrekt að eiga tvær kærustur , þær Lóu ( María Björt Ármannsdóttir ) og Láru ( Linda Hrönn Halldórsdóttir ) . Það er föstudagskvöld og partý framundan í íbúðinni af því að Dagný á afmæli . Þangað kemur svo allt gengið , líka Tralli sem minnir mest á skrímsli Frankensteins í sínu gervi ( Matthías Freyr Matthíasson ) , Óskar hinn ofurróttæki ( Flosi Þorgeirsson ) , Jóa jóðl hin vergjarna ( Ragnheiður Bogadóttir ) og Helgi nærfatamódel , kærasti Dagnýjar ( Sigurjón Friðriksson ) . Það er drukkinn bjór og étin pitsa , síðan er farið út á lífið . En þegar Dagný kemur heim um nóttina eltir hana inn maður ( Björgvin Gunnarsson ) sem breytir skemmtuninni í martröð . Í umræðunum um vandann sem hann skapar sýnir unga fólkið svo á sér ýmsar óvæntar hliðar næsta sólarhringinn . Helgi dauðans er skemmtilegt stykki , hnyttið og nokkuð markvisst , og eins og ævinlega hjá Hugleik var virkilega gaman að horfa á leikinn , jafnvel þótt hér sé óvant fólk á sviðinu . Bara einn leikendanna kannaðist ég við , hinn bráðflinka Flosa sem hafði gaman af að vitna í helstu heimspekinga vesturlanda í ræðum sínum og rabbi . Sigríður Lára er vel heima í jargoni háskólastúdenta af öllu tagi og það var oft rosalega gaman að hlusta á umræðurnar á sviðinu . Sigríður Bára lék aðalhlutverkið alveg prýðilega , best var hún þó í sínu drukkna ástandi aðfaranótt laugardagsins . Af öðrum leikurum vil ég sérstaklega nefna Þuríði Blæ sem lék læknanemann Ninnu af miklum krafti þó að lífsskoðanir hennar væru ekki alltaf geðslegar , og líka Maríu Björt sem lék vergjörnu ljóskuna af einstakri hlýju og gleði . Silja Aðalsteinsdóttir